kardosdrur/scandi-wiki huggingface dataset:
Rasmus Radiomus

Rasmus Radiomus var en figur På DRs P3. Han kunne første gang opleves den 7. januar 1990, i programmet "Du store verden", søndagsudgaven af P3's børneprogram "Lille P3", kl 18:05. Fra d. 5. oktober 1990 flyttede han til til fredagsudgaven, "Fredelig fredag" 

Fra 1992 og frem til 1999 var han at finde i radioens morgenflade i programmet: "Ti i syv", der hver morgen blev indledt med et: "ti i syv, go'morgen". fra den morgenfriske Rasmus, og det er især det, som mange husker, den dag i dag..

Skuespilleren Hans Henrik Bærentsen lagde stemme til figuren – en meget hæs stemme, som elektronisk blev pitchet op i et meget højere stemmeleje.

Rasmus Radiomus boede i studiet hos vennen og radioværten, Christian Winnem. Det var de to, der sammen underholdt børn og barnlige sjæle med forskellige indslag. Et af de fast indslag i hver udsendelse var, når Rasmus Radiomus dykkede ned i den store bunke af båndsalat, som han levede af. Båndsalaten var indsendt af børn i hele Danmark.

Rasmus Radiomus var også med i andre radioprogrammer. Blandt andre "arbejdede" han sammen med Bengt Burg i en periode hvor han var morgenvært på P3.

Fiktive personer fra Danmark
Tilst Kirke

Tilst Kirke er en kirke i forstaden Tilst 8 km nordvest for Aarhus.

Kirkens kor og skib er i romansk stil, mens våbenhus og tårn er sengotiske. Senere tilføjelser er fra slutningen af 1400-tallet og begyndelsen af 1500-tallet. Allerede i middelalderen er våbenhuset blevet forhøjet.

De romanske dele er opført i rå og kløvet kamp med kvadre ved hjørner og åbninger. Indvendigt ses i kor og skib kalkmalerier fra ca. 1450-75, dvs. umiddelbart efter at kirken fik krydshvælv. Altertavlen er fra ca. 1650 og i bruskbarok, mens døbefonten er romansk og med to par dobbeltløver med mandshoveder. Prædikestolen er fra 1633.

I korets sydøstlige hjørne ses en kvader med et skakbrætmønster, bestående af 6 vandrette og 6 lodrette rækker. En anden skakbrætsten med 9 vandrette og 5 lodrette rækker findes på østsiden af portalen i våbenhuset.

Noter

Eksterne kilder/henvisninger 
 Tilst Kirke – hjemmeside om kirkens historie
 Tilst Kirke hos nordenskirker.dk
 Tilst Kirke hos KortTilKirken.dk
 Tilst Kirke hos danmarkskirker.natmus.dk (Danmarks Kirker, Nationalmuseet)

Kirker i Aarhus Kommune
Kirker i Århus Stift
Kirker i Århus Amt
HIP

HIP er en LP indspillet af Steppeulvene i marts 1967 i Metronome Studio i København og udgivet samme år. Albummet er flere gange genudgivet som CD, herunder som en del af bokssættet Dansk Rock Historie 1965-1978 fra 2010.

Dette album er den første milepæl i dansksproget rockmusik. Albummet er en blanding af hvad nogen kalder omtåget tjald, flip og visionær rockpoesi. Nu omtales det som syrerock.

Trackliste 
 Dunhammeraften (Møller – Skaløe) 5:21
 Itsi-Bitsi (Møller – Skaløe) 4:50
 Til Nashet (Møller – Skaløe) 5:21
 Jensen (Møller – Skaløe) 6:39
 0-0-0- (Møller – Skaløe) 4:58
 Lykkens pamfil (Møller – Skaløe) 5:39
 Kvinde kom ud (Seirup – Skaløe) 3:58
 Kun for forrykte (Møller – Skaløe) 5:19

Medvirkende 
 Eik Skaløe - Sang
 Stig Møller - Guitar
 Søren Seirup - bas og mundharmonika
 Preben Devantier - trommer

Albummet var produceret af Olav Bennike med teknikker Birger Svan. Coveret blev designet af Anders Bull Clausen.

Referencer

Eksterne henvisninger 
 

Album fra 1967
Rockalbum fra Danmark
Steppeulvene
Afsætning

Afsætning er den betegnelse, som inden for flere økonomiuddannelser benyttes for det emne, som på engelsk hedder marketing. Markedsføring er en del af emnet afsætning.

Faget Afsætning er obligatorisk på minimum B-niveau på hhx-uddannelsen. Man kan få den på B-niveau på nogle linjer, men de fleste fås på A-niveau.

Formålet med undervisningen er at fremme elevernes evne til at arbejde selvstændigt og helhedsorienteret med afsætningsøkonomiske problemstillinger. Eleverne skal gennem arbejde med virksomheders nationale og internationale udvikling styrke evnen til at analysere, vurdere og formidle afsætningsøkonomiske problemstillinger samt udvikle forståelse for det europæiske og globale perspektiv.

Det er endvidere formålet, at elevernes evne til at indsamle og analysere relevante informationer med henblik på at skabe et beslutningsgrundlag fremmes. Endelig skal eleverne opbygge evnen til at arbejde med grundlæggende afsætningsøkonomiske problemstillinger gennem anvendelse af afsætningsøkonomisk teori med inddragelse af informationsteknologiske værktøjer.

Kendte professorer og forfattere inden for faget er blandt andet: Michael E. Porter og Igor Ansoff.

Området afsætning dækker bl.a. markedsanalyse, eksport, strategiplanlægning, købsadfærd, TOWS-analyse, SWOT-analyse og handelsparameter-mix (product, price, place, promotion).

Ordet afsætning bruges også af geodæter, landmålere og anlægsgartnere om det at opmærke en figur i landskabet, det være sig et markstykke, en vejføring, et fliseareal eller lignende.

Markedsføring
Pot (rummål)

En pot er gammel dansk mål på 0,9681 liter, hvilket svarer til 1/32 kubikfod. En pot deltes i 4 pægle. To potter udgjorde 1 kande.

Ved inførelsen af metersystemet i 1907 blev rummålet "pot" afskaffet.

Brugtes også efter den officielle afskaffelse i dagligsproget som synonym for én liter – heraf udtrykket "en pot sød(mælk)".

Referencer

Se også 
 Danske enheder

Gamle danske enheder
Rumfangsenheder
Tønde korn

En tønde korn er gammel dansk rummål, der er 144 potter, og svarer til 139,121 liter korn.

En tønde korn svarer til 1 hkg (hektokilo), der er lig med 100 kg.

Henvisninger

Se også 
 Danske enheder

Gamle danske enheder
Rumfangsenheder
Tønde øl

En tønde øl er gammel dansk rummål på 131,4 liter

De traditionelle danske mål for øl har været fad, tønde, anker og pot

1 tønde øl á 4 ankre svarende til 136 potter = 131,4 l.

1 fad øl á 2 tønder øl = 262,8 l.

Henvisniner

Se også 
 Danske enheder

Gamle danske enheder
Rumfangsenheder
Tønde smør

En tønde smør var et gammelt dansk vægtenhed svarende til 224 pund (eller 112 kg i metersystemet).

Henvisniner

Se også 
 Danske enheder

Gamle danske enheder
Masseenheder
Palle Lykke Jensen

Palle Lykke Jensen (født 4. november 1936 i Ringe, død 19. april 2013 i Antwerpen, Belgien) var en professionel dansk cykelrytter. Hans største succeser blev hentet i seksdagesløb, som han vandt hele 21 af i karrierens løb, heraf flere med en anden af tidens store seksdagesryttere Kay Werner Nielsen. De to blev et af de mest populære danske par nr. 7 i historien.

Syv af seksdagesløbene blev vundet med landsmanden Freddy Eugen. Palle Lykke dannede også seksdagespar med den belgiske seksdageskonge, Rik Van Steenbergen, og giftede sig senere med dennes datter, Fanny. Lykke og Steenbergen vandt desuden europamesterskabet i parløb i 1962.

Blandt de bedste præstationer på på landevejen var en tredjeplads i semiklassikeren Gent-Wevelgem i 1966. Palle Lykke deltog tillige for Danmark i linjeløbet ved OL 1956 i Melbourne, hvor han dog udgik undervejs.

Seksdagessejre 
Udover nedenstående 21 sejre har Palle Lykke desuden vundet 20 anden- og 32 trediepladser i seksdagesløb gennem sin karriere.

Referencer

Eksterne henvisninger 
 
 

Mandlige cykelryttere fra Danmark
Deltagere for Danmark ved sommer-OL 1956
Årets fund i dansk idræt
Vindere af Københavns seksdagesløb
Markus

Markus (fra græsk Markos) levede i det 1. århundrede og er ifølge de kirkelige overleveringer den Johannes Markus, der bl.a. omtales i Apostlenes Gerninger og af Papias, der var biskop i Hierapolis i Lilleasien i det 2. århundrede. Han tillægger ham forfatterskabet til Markusevangeliet med ordene "Markus, der var Peters tolk, nedskrev omhyggeligt alt, hvad han huskede, imidlertid ikke i den orden, hvori det var sagt eller gjort af Herren"

I Apostlenes Gerninger omtales Johannes Markus som søn af Maria, i hvis hus i Jerusalem dele af urmenigheden samledes. Hans fætter Barnabas og Paulus tager ham med på Paulus' 1. missionsrejse, men han afbrød sin rejse i Perge i Pamfylien og vendte tilbage til Jerusalem.

Da Paulus og Barnabas planlagde den 2. missionsrejse, ville Barnabas have Johannes Markus med igen, men Paulus ville ikke, da han jo havde forladt ham på den 1. rejse og ikke havde deltaget i forarbejdet. Det kom til et brud mellem Barnabas og Paulus, og Barnabas rejste sammen med Johannes Markus til Cypern.

Paulus og Johannes Markus blev forsonet, og Paulus omtalte ham som sin medarbejder og anbefalede ham til menigheden i Kolossæ i Frygien.

I 1. Petersbrev knyttes han med ordene "min søn Markus" til apostlen Peter i Rom.

Forbindelsen til Peter gav næring til den kirkelige overlevering, at Johannes Markus er forfatter til Markusevangeliet og havde brugt Peter som kilde til sin beretning. Denne antagelse er dog yderst tvivlsom.

Sammenkædningen mellem Johannes Markus, Peter og Markusevangeliet skal nok snarere ses som et ønske om at give evangeliet en apostolsk autoritet.

Markus' evangelistsymbol er en bevinget løve.

Se også 
 Matthæus
 Lukas
 Johannes
 Jesus

Kildehenvisning 

 Politikens Bibelleksikon, 1992
 Gads Danske Bibelleksikon, 1982
 Det Nye Testamente, 1992
 Det nye testamente og de første kristne årtier, Bent Noack, 1994

Forfattere til Det Nye Testamente
Personer i Det Nye Testamente
Helgener
Davisstrædet

Davisstrædet (engelsk: Davis Strait) er strædet mellem Grønland og Baffin Island i det canadiske hjemmestyreområde Nunavut og forbinder Labradorhavet med Baffinbugten. Strædet er 400 kilometer bredt og leder den nordvestlige del af Atlanterhavet ind mellem Grønland og Baffin Island. Gennem strædets vestlige del løber en arktisk strøm mod syd medførende isbjerge.

Dannelsen af Davisstrædets havis, vestisen, begynder sidst i oktober måned i den nordvestlige del af Baffinbugten, og i løbet af november dækker et 0,5-1,5 meter tykt lag is det meste af bugten og den vestlige del af Davisstrædet.

I den nordøstlige del løber en nordgående varm strøm fra Atlanterhavet op langs med den grønlandske vestkyst. Det er forklaringen på, at vestkysten af Grønland er mere isfri og beboelig end den grønlandske østkyst.

Strædet er opkaldt efter den britiske søfarer John Davis, (1550-1605) der som den første sejlede gennem strædet.

Stræder (farvand)
Farvande i Grønland
Farvande i Canada
Atlanterhavet
Nunavut
Poltava

Poltava (ukrainsk og , ) er en by i det centrale Ukraine.

Poltava ligger ved floden Vorskla mellem byerne Kharkiv og Kyiv. Den har  indbyggere og er det administrative center i Poltava oblast. Befolkningen i området taler overvejende russisk. Poltava er kendt for Slaget ved Poltava, et af de mest betydningsfulde militære slag i Sveriges historie.

Personer fra Poltava 

 Ivan Kotljarevskyj (1769–1838), ukrainsk forfatter
 Nikolaj Gogol (1809–1852), russisk/ukrainsk forfatter
 Anatolij Lunatjarskij (1875–1933), sovjetisk politiker og forfatter
 Yitzhak Ben-Zvi (1884–1963), israelsk historiker og zionist, Israels 2. præsident
 Sonia Delaunay (1885–1979), ukrainskfødt fransk kunstner
 Vera Kholodnaja (1893–1919), russisk skuespillerinde

Galleri

Referencer

Eksterne henvisninger
Nis Puk

Nis Puk (på dansk også Nis Pug og Nis Puge) er en figur i nordisk folketro. Figuren forbinder den dansk-skånsk-norske nisse med den engelske puk (sml. Shakespeares skærsommernatsdrøm). Figuren er især udbredt i Sønderjylland på tværs af grænsen. Et tidligere ordsprog siger Nissen vil ikke over Ejderen, altså ikke til Holsten

Ifølge folkesagn bor Nis Puk på husets loft eller i stalden, men er usynlig for voksne. Nis Puk tager sig af huset og dyrene, hvis beboerne er villige til at behandle deres egne børn og dyr godt. I julen skal Nis Puk få en skål med julegrød med smør. Sker det ikke, flytter Nis Puk. Huset ville så være udsat for forfald og ulykker. Figuren er tilknyttet familie og lokalsamfund. Den kan regnes under den større gruppe af nordiske vætter. Hans tøj består af bl.a. spids kasket, en jakke og røde strømper. Et ordsprog fra øen Sild siger på sildfrisisk Hi glüüret üs en pük (≈Han stirrer som en Nis Puk).

Figuren fandt indgang i flere af Boy Lornsens børnebøger. Boy Lornsen kom selv fra Sild.

Udvalgte folkesagn med Nis Puk 
 Grødegryden (fra øen Sild)
 Kom nu, I glade nis pukker (fra Hatsted Marsk)
 Nis Puk i lugen (fra Bombøl)
 Nissen på Lindvedgård (fra Lindved)
 Nissen og skrædderen (fra Sønder Løgum)
 Nissen hævner sig
 Pugmøllevej (fra Østeråen mellem Lyngsted og Kolkhede)
 Nissen i Snogbæk (fra Sundeved)
 Nis Puk fra Gammelgab  (fra Broagerland)

Litteratur 
 Nissehistorier ved Nis Pug, Grafisk Forlag København 1953
 Helge Noe-Ygaard: Sydslesvigske Sagn, København 1958
 Boy Lornsen: Nis Puk in der Luk, 1985 (på dansk: Nisse Nis og de andre, 1986, )
 Boy Lornsen: Nis Puk – Mit der Schule stimmt was nicht, 1988
 Boy Lornsen: Nis Puk und die Wintermacher, 1993
 Ole Lund Kirkegaard: Mig og bedstefar – og så Nisse Pok
 Silja Kahl (Udg.): Nis Puk – Leben und Sage, Husum 2003
 Hans Rasmussen: Sønderjyske sagn og gamle fortællinger, 2019

Noter 

Sagnfigurer
Kunst, litteratur og sange fra Sønderjylland
Sydslesvig
Preben Harris

Preben Harris (født 30. marts 1935 på Frederiksberg) er en dansk skuespiller og teaterinstruktør.

Han blev uddannet fra Aarhus Teater i 1957.

I 1958 var han medstifter af Aarhus Teaters Forsøgsscene og i 1963 af teatret Svalegangen.

Fra 1967 til 1971 var han chef for Gladsaxe Teater og var 1971-2001 direktør for Folketeatret.

Preben Harris har instrueret en lang række forestillinger, af hvilke kan nævnes Skatteøen, Gøngehøvdingen, Nøddebo Præstegård, Tiggeroperaen, En sælgers død og Parasitterne.

Han har også selv skrevet og været medforfatter på en række teaterstykker og er i det hele taget meget aktiv i dansk kulturliv. Fra 1989 har han været ledende kraft på Svanekegaarden, hvor han har udviklet forbindelser med de baltiske lande. Svanekegården er i den tid udvidet med festsal, udstillingssal samt kunstnerværksteder og - boliger. Han optræder jævnligt på scenen i Svaneke.

Da han stoppede som Folketeatrets leder, fik han mulighed for selv for alvor at medvirke i en række teaterstykker som Indenfor murene, Jeppe på bjerget og Dr. Dampe.

I tv huskes han for sin medvirken i Morten Korch-serien Ved Stillebækken samt i Edderkoppen. Han har medvirket i afsnit af bl.a. En by i provinsen, Matador, Kald mig Liva, Taxa, Rejseholdet, Forsvar og Krøniken.

Han er medlem af flere bestyrelser og har modtaget en række priser, herunder Teaterpokalen i 1969, Teaterkatten, Frederik Schybergs Mindelegat, Årets Reumert og Ole Haslunds Kunstnerlegat.

Han er Ridder af første grad af Dannebrogordenen og har siden 1961 været gift med skuespillerinden Bende Harris.

Udvalgt filmografi 
 Måske i morgen – 1964
 Blind makker – 1976
 Lille spejl – 1978
 Operation Cobra – 1995
 I Kina spiser de hunde – 1999
 Kærlighed ved første hik – 1999
 Bornholms stemme – 1999
 Ørkenens juvel – 2001
 At kende sandheden – 2002
 Til højre ved den gule hund – 2003
 Headhunter - 2009
 Hævnen - 2010

Eksterne henvisninger 
 

Personer fra Frederiksberg
Skuespillere fra Danmark
Teaterledere fra Danmark
Teaterinstruktører fra Danmark
Riddere af 1. grad af Dannebrog
Personer i Kraks Blå Bog
Modtagere af Teaterpokalen
Tokildehypotesen

Tokildehypotesen blev første gang fremsat af teologen H.C. Weisse i 1838. Nogenlunde samtidigt udviklede teologerne Lachmann og Wilke samme hypotese uafhængigt af hinanden og uafhængigt af Weisse. Hypotesen er, at der ligger to kilder til grund for Mattæusevangeliet og Lukasevangeliet. Den ene er Markusevangeliet, mens den anden kilde er en (tabt) talekilde/logiakilde, der fik betegnelsen Q (efter tysk Quelle).

Begrundelsen for tokildehypotesen er, at stort set hele Markusevangeliet findes i Mattæus- og Lukas-evangelierne, og at Markusevangeliet anses for ældst. Endvidere findes der en mængde identiske Jesus-udsagn i Mattæus- og Lukas-evangelierne, og de menes at stamme fra Q. Forskerne har ikke fundet Q, men har forsøgt at lave en rekonstruktion, baseret på Mattæus- og Lukas-evangelierne.

Tokildehypotesen er blevet udvidet til en firekildehypotese: forskere taler for, at særstoffet (det som er unikt for Matthæus og Lukasevangeliet) stammer fra to andre kilder henholdsvis M (Matthæus) og L (Lukas). Firekildehypotesen forudsætter, at evangelisterne ikke selv har tilføjet noget til evangelierne, men udelukkende har benyttet sig af sekundære kilder, der eksisterede ved evangeliernes nedskrivning. Andre forskere har ment, at særstoffet i de to synoptiske evangelier nok nærmere skal tilskrives forfatternes egen kreativitet, end nu tabte kilder.

Kildeangivelser 

Kristendom i antikken
Det Nye Testamente
Flaske

En flaske er en beholder, som bruges til drikkevarer og andre væsker. Flasker er ofte lavet af glas, i nyere tid er også plastik, og pap blevet brugt, dette giver lettere og mere stødsikre flasker.

Til (flydende) luftarter/gasser anvendes gasflasker af metal (stål eller aluminium) eller kompositmaterialer.

Hvis der pustes tæt henover mundingen på en flaske kan der fremkomme en fløjtelyd. Tonehøjden bliver bestemt af volumenet af flasken, og det kan således justeres ved at fylde flaske med væske.

Litteratur 
 Mogens Schlüter, Danske flasker : fra renæssancen til vore dage, Nyt Nordisk Forlag, 1984. .
Kirsten Lehfeldt

Kirsten Eli Lehfeldt (født 19. december 1952 i Skanderborg) er en dansk skuespillerinde, særligt kendt for sit mangeårige samarbejde med Søs Egelind og sin Robert-belønnede hovedrollepræstation i filmen Flamberede hjerter.

Baggrund 
Kirsten Lehfeldt blev født i 1952 som datter af SSW's landssekretær Rolf Lehfeldt og overrevisor Inger Stiig Jensen.

Kirsten Lehfeldt fik studentereksamen fra Århus Katedralskole i 1973 og begyndte derefter på elevskolen ved Aarhus Teater, som hun forlod i 1976.

Siden 1975 har hun været samboende med skuespillerkollegaen Stig Hoffmeyer og er mor til Mille Lehfeldt, der også har uddannet sig til skuespiller.

Karriere 
Efter sin skuespilleruddannelse optrådte hun på både Aalborg Teater og Nørrebros Teater, bl.a. i rollen som Edith Piaf. Hun har også været tilknyttet Betty Nansen Teatret, Privatteatret, Hippodromen og Bellevue Teatret.

Både på teatret og i tv huskes hun for sit samarbejde med Søs Egelind, hvor de bl.a. har parodieret en lang række mandetyper. Hun har desuden bl.a. medvirket i tv-serierne Landsbyen, Flemming og Berit, Gøngehøvdingen og Kaos i opgangen. Man har også kunnet se hende i tv-julekalendrene Nissebanden og Jul i den gamle trædemølle.

Filmene om Shrek har bragt familien Lehfeldt-Hoffmeyer sammen. I filmene har Kirsten Lehfeldt lagt stemme til Dronning Lillian, der er gift med Kong Harold, hvis stemme blev indtalt af Stig Hoffmeyer. Deres datter prinsesse Fiona har fået stemme af Mille Lehfeldt.

Kirsten Lehfeldt har modtaget flere priser, bl.a. Tagea Brandts Rejselegat i 1987 og Henkel-Prisen i 1988.

Udvalgt fimografi

Film

Serier

Satire 

 Søs & Kirsten
 Kongeriget
 Selfistan

Reklamer 

 TDC (bureau: Wibroe, Duckert & Partners): Som mandlig naturist, sammen med Peter Frödin
 Tuborg (bureau: Wibroe, Duckert & Partners): "Det ' en om'er!" Som kritisk chef, sammen med Peter Frödin
 Fiskebranchen (bureau: Nørgård Mikkelsen): "Det ' ik' så ringe endda!" Som Minna, sammen med Gunnar, spillet af Niels Olsen

Hædersbevisninger og priser 
 1987: Robertpris for årets kvindelige hovedrolle i filmen Flamberede hjerter
 1987: Tagea Brandts Rejselegat
 1988: Henkel-Prisen

Referencer

Eksterne henvisninger 
 

Skuespillere fra Danmark
Bodilprisen for bedste kvindelige hovedrolle
Robertprisen for årets kvindelige hovedrolle
Modtagere af Tagea Brandts Rejselegat
Entertainere fra Danmark
Personer fra Skanderborg
Personer i Kraks Blå Bog
Studenter fra Aarhus Katedralskole
Møgunger

Møgunger er en dansk film fra 2003.
 Manuskript Søren Danielsen.
 Instruktion Giacomo Campeotto.

Blandt de medvirkende – udover en masse børn – kan nævnes:
 Jesper Christensen
 Bjarne Henriksen
 Paw Henriksen
 Kirsten Lehfeldt
 Dick Kaysø
 Lene Maria Christensen
 Rita Angela

Musik 
Rockgruppen TAK har indspillet tre sange til filmens soundtrack, deriblandt "Mary, Mary" og "Kys mig lille Pige".

Noter

Eksterne Henvisninger 

Familiefilm fra Danmark
Danske film fra 2003
Film instrueret af Giacomo Campeotto
Esbønderup Kohave

Esbønderup Kohave er et kvarter i Esbønderup i Nordsjælland med 285 indbyggere (2009) . Esbønderup Kohave var indtil 1. januar 2010 en by, men fra denne dato betragtes den som sammenvokset og dermed en del af Esbønderup. Den tidligere landsby er beliggende nær Esrum Sø to kilometer syd for Esbønderup og 14 kilometer nord for Hillerød. Byen tilhører Gribskov Kommune og er beliggende i Esbønderup Sogn.

Kilder 

Kohave
Bydele og forstæder i Danmark
Stig Hoffmeyer

Stig Rode Hoffmeyer (født d. 27. maj 1940 i Frederiksborg Slotssogn, Hillerød; død d. 25. november 2022) var en dansk skuespiller.

Karriere 
Hoffmeyer blev student i 1958. I 1964 blev han uddannet cand.jur. Men under studiet havde han optrådt på Studenterscenen i blandt andet Dværgen der blev væk, og efter endt jurauddannelse koncentrerede han sig om skuespillet. I dette fag var han selvlært, og han fik sit gennembrud på Svalegangen i Aarhus i midten af 1960'erne i stykker som Slutspil og Stikord. Efter nogle år på Aarhus Teater (1973-1978) flyttede han til hovedstaden, hvor han optrådte på forskellige teatre, heriblandt Det kongelige Teater i stykker som Urene hænder og Anna Sophie Hedvig samt Richard 3.. Han har blandt andet optrådt på Gladsaxe Teater, Hippodromen, Rialto Teatret, Folketeatret, Privat Teatret og Husets Teater.

På tv medvirkede han bl.a. i serierne Landsbyen, Gøngehøvdingen, Kald mig Liva, Ved Stillebækken, Rejseholdet, Nikolaj og Julie og Forbrydelsen III samt Langt fra Las Vegas (sæson 4, afsnit 8).

Udvalgt filmografi

Film 
 Der var engang (1966) - Student
 Det var en lørdag aften (1968) - Bestyrer
 Forræderne (1983) - Sivertsen, lærer og pacifist
 Manden i månen (1986) - Restaurantinspektør
 Lad isbjørnene danse (1990) - Lærer
 Sofie (1992) - Gottlieb
 Det skaldede spøgelse (1993) - Præst
 Det forsømte forår (1993) - Aksel Nielsen som voksen
 Nattevagten (1994) - Rolf
 Kun en pige (1995) - Mads Hansen
 Sidste time (1995) - Gerluf Løvholm
 At kende sandheden (2002) - Elis far
 Tvilling (2003) - Valdemar
 Hannah Wolfe (2004)
 Drømmen (2006) - Pastor
 Max Manus (2008) - Haakon 7.

Tv-serier 
 Kun en pige (1995) - Mads Hansen
 Forsvar (2003-2004) - Poul Christensen
 Forbrydelsen III (2012) - Niels Reinhardt
 1864 (2014) - H.C. Andersen
 Badehotellet (2014)Hr. Gottlieb.

Dubning 
 Løvernes Konge (1994) - Scar
 Klokkeren fra Notre Dame (1998) - Frollo
 Shrek 2 (2004) - Kong Harold
 Happy Feet (2006) - Noah
 Shrek den Tredje (2007) - Kong Harold
 The Legend of Spyro: Dawn of the Dragon (2008)
 Harry Potter - Professor Snape
 Biler 2 - Tomber
 Happy Feet 2 (2006) - Noah
 Vilde Rolf (2013) - Satan
 Space Jam (1996) - Michael Jordan
 Pokémon – Filmen (1998) - Giovanni
 Magnus og Myggen Spil CD - Hr. Skumlesen

Privatliv 
Han var fra 1975 samboende med skuespillerinden Kirsten Lehfeldt. Sammen har de datteren Mille Hoffmeyer Lehfeldt, der også er skuespillerinde.

Referencer

Eksterne henvisninger 
 

Personer fra Hillerød
Skuespillere fra Danmark
Tegnefilmsdubbere fra Danmark
Modtagere af Ole Haslunds Kunstnerfonds legat
Personer i Kraks Blå Bog (afdøde)
Sibberup (Esbønderup)

Sibberup (også kaldt Sibberup Vang) med 4 gårde lå i middelalderen under Esrum Kloster i umiddelbar nærhed af Esbønderup. Landsbyen blev totalt nedlagt 1718 og fremstår i dag som et usædvanligt velbevaret fossilt kulturlandskab i Gribskov, hvor landsbyens gårdtofter og højryggede agre stadig er bevaret og kan ses som lave højninger i skovbunden.

Litteratur 
 Erik A. Jarrum: Forsvundne gårde og landsbyer i Gribskov i Gilleleje Museum, 1989, bind 28, s. 29-46

Lokaliteter i Gribskov Kommune
Esbønderup
Asfaltjunglen

Asfaltjunglen (originaltitel The Asphalt Jungle) er en amerikansk film noir-film fra 1950, instrueret af John Huston.

Filmen handler om en gruppe tyve, der planlægger og gennemfører det helt store juveltyveri, men hvor deres sammenhold langsomt begynder at gå i opløsning efter kuppet.

Filmen betragtes som Marilyn Monroes egentlige gennembrud. Blandt de øvrige medvirkende kan nævnes Sterling Hayden, Louis Calhern, Jean Hagen og James Whitmore.

Ekstern henvisning 

 

Amerikanske film fra 1950
Dramafilm fra USA
Film noir
Film instrueret af John Huston